定武贈晁以道
作者：王安中
朝代：宋

paragraphs: 北山立雄秀，西山儼來奔。
稜層上雲雨，祕邃錯朝昏。
風霆倐號怒，勢欲立厚坤。
兹惟神靈宅，可但人物繁。
嵩陽擅月旦，問山等龍門。
謂我山之英，重以仁者言。
丈人蓋代手，脱口千載存。
蓴羮與羊酪，不復疑戲論。
向來無極神，解與君爭尊。
堂堂甄孟成，版籍見諸孫。
如何置不問，遠借寒谷暄。
我行傍鄉梓，念此永弗諼。
逢人試語似，喜色凌朝暾。
問公誰輩行，故侯蘇季昆。
故侯遺妙墨，礱山龕山軒。
亦有好事人，醉帖收蜿蜒。
神明坐還觀，聲淚已復吞。
公能破紙尾，師友道彌敦。
要當藏名山，仍意作九原。
續絃煎麟角，併洗萬古冤。